b'\n_START_ARTICLE_\nTaavetin linnoituksen toinen kirkko\n_START_PARAGRAPH_\nTaavetin linnoituksen toinen kirkko oli tiilist\xc3\xa4 rakennettu ortodoksinen kirkko Taavetin linnoituksessa palvelleiden ven\xc3\xa4l\xc3\xa4issotilaiden k\xc3\xa4ytt\xc3\xb6\xc3\xb6n. Se rakennettiin linnoituksen ensimm\xc3\xa4isen kirkon paikalle sis\xc3\xa4linnoitukseen ja se valmistui 1797. Kirkko oli pohjamuodoltaan pitk\xc3\xa4nomainen ja sen kellotorniin oli asennettu kolme kirkonkelloa. Edellisen kirkon tavoin Daavid Thessalonikalaisen muistolle pyhitetyn alttarin ja kirkkosalin erottava sein\xc3\xa4, ikonostaasi, oli kentt\xc3\xa4kirkkojen vastaavia muistuttava, kokoontaitettava ja ulkon\xc3\xa4\xc3\xb6lt\xc3\xa4\xc3\xa4n melko vaatimaton, mutta v\xc3\xa4h\xc3\xa4varaisen seurakunnan tarpeita palveleva._NEWLINE_Sotilaat siirrettiin linnoituksesta muualle 1803 ja samalla kirkollisen toiminnan tarve alueella p\xc3\xa4\xc3\xa4ttyi. Vuonna 1829 kirkosta kuljetettiin suurin osa irtaimistosta Helsinkiin 1827 valmistuneeseen Pyh\xc3\xa4n Kolminaisuuden kirkkoon. Sinne vietiin kolme kirkonkelloa, evankeliumikirja ja hopeariisalla p\xc3\xa4\xc3\xa4llystetty Daavid Thessalonikalaisen ikoni. Ikonostaasi varastoitiin Viaporiin armeijan muiden kirkkoesineiden joukkoon, josta se 1843 siirrettiin Keisarillisen palatsin kotikirkkoon. Palatsista tuli my\xc3\xb6hemmin Presidentinlinna ja ikonostaasi p\xc3\xa4\xc3\xa4tyi Kansallismuseoon. Taavetin linnoituksen tiilikirkon kohtaloksi tuli purkaminen 1830 ja siit\xc3\xa4 on s\xc3\xa4ilynyt nykyaikaan vain v\xc3\xa4h\xc3\xa4inen osa kiviperustusta Utti\xe2\x80\x93Lappeenranta -tien l\xc3\xa4heisyydess\xc3\xa4. Suuri osa kirkon j\xc3\xa4ljell\xc3\xa4 olleista rakenteista tuhoutui Luum\xc3\xa4en kunnantaloa rakennettaessa. Talon l\xc3\xa4hell\xc3\xa4 on kirkon it\xc3\xa4osasta j\xc3\xa4ljelle j\xc3\xa4\xc3\xa4neet perustuksen kappaleet. N\xc3\xa4kyvill\xc3\xa4 on seitsem\xc3\xa4n metrin pituinen, nelj\xc3\xa4n metrin levyinen ja puolen metrin korkuinen j\xc3\xa4\xc3\xa4nne. Kirkon rakenteita on my\xc3\xb6s mahdollisesti j\xc3\xa4ljell\xc3\xa4 kunnantalon eteen tehdyn nurmikon alla.'